ವಿದೇಶಗಳಿಗೆ ಅಮೆರಿಕ ನೀಡುತ್ತಿದ್ದ ನೆರವಿಗೂ ಕೊಕ್ಕೆ ಹಾಕಿದ ಟ್ರಂಪ್‌ – ಭಾರತದ ಮೇಲೂ ಎಫೆಕ್ಟ್‌?

– ಕೋವಿಡ್‌ ವೈರಸ್‌ ಹರಡಿದವರಿಗೆ ಮಿಲಿಯನ್‌ ಡಾಲರ್‌ಗಟ್ಟಲೆ ನೆರವು ನೀಡಿತ್ತಾ ‘USAID’?

‘ಅಮೆರಿಕ ಫಸ್ಟ್’ ಇದು ಡೊನಾಲ್ಡ್ ಟ್ರಂಪ್ (Donald Trump) ಅವರ ಘೋಷವಾಕ್ಯ. ಅಮೆರಿಕ ಅಧ್ಯಕ್ಷರಾಗಿ ಅಧಿಕಾರ ವಹಿಸಿಕೊಂಡ ಬಳಿಕ ದೇಶವಾಸಿಗಳಿಗಾಗಿ ಮಹತ್ವದ ನಿರ್ಧಾರಗಳನ್ನು ಕೈಗೊಳ್ಳುತ್ತಿದ್ದಾರೆ. ಅಭಿವೃದ್ಧಿ ಹಾಗೂ ಮಾನವೀಯ ನೆರವಿನ ಆಶಯದೊಂದಿಗೆ ಇತರೆ ದೇಶಗಳಿಗೆ ಅಮೆರಿಕದಿಂದ ಭಾರತವೂ ಸೇರಿದಂತೆ ಹಲವು ದೇಶಗಳಿಗೆ ಹಣಕಾಸಿನ ಸಹಾಯ ಸಿಗುತ್ತಿತ್ತು. ಈಗ ಅದಕ್ಕೂ ಟ್ರಂಪ್ ಕೊಕ್ಕೆ ಹಾಕಿದ್ದಾರೆ. ಅನಾವಶ್ಯಕವಾಗಿ ಅಮೆರಿಕದ ಹಣ ಹೊರಗಡೆ ಹೋಗುತ್ತಿದೆ ಎಂಬುದು ಯುಎಸ್ ಅಧ್ಯಕ್ಷರ ವಾದ. ಇನ್ಮುಂದೆ ದೇಶದ ಹಣ ಅಮೆರಿಕನ್ನರಿಗಷ್ಟೇ ಸಿಗಬೇಕು. ವ್ಯರ್ಥವಾಗಿ ಬೇರೆಯವರ ಪಾಲಾಗಬಾರದು ಎಂದು ಟ್ರಂಪ್ ಸರ್ಕಾರ, ‘ಯುಎಸ್‌ಎಐಡಿ’ (USAID) ಸ್ಥಗಿತಗೊಳಿಸುವ ಕ್ರಮಕೈಗೊಂಡಿದೆ.

ಏನಿದು ಯುಎಸ್‌ಎಐಡಿ? ಇದರಿಂದ ವಿಶ್ವದ ಬಡರಾಷ್ಟ್ರಗಳಿಗೆ ಆಗುತ್ತಿದ್ದ ಅನುಕೂಲ ಏನು? ಈ ಸಂಸ್ಥೆಯನ್ನು ಸ್ಥಗಿತಗೊಳಿಸಲು ಅಮೆರಿಕ ನಿರ್ಧರಿಸಿದ್ಯಾಕೆ? ಭಾರತದ (India) ಮೇಲೂ ಇದರ ಪರಿಣಾಮ ಬೀರುತ್ತಾ? ಎಂಬ ಪ್ರಶ್ನೆಗಳಿಗೆ ಸಂಕ್ಷಿಪ್ತ ವಿವರ ಇಲ್ಲಿದೆ. ಇದನ್ನೂ ಓದಿ: ಕರಾಳ ಯುದ್ಧ ಭೂಮಿ ಗಾಜಾ ಮೇಲೆ ಕಣ್ಣು – ಟ್ರಂಪ್‌ ನಿರ್ಧಾರಕ್ಕೆ ವಿಶ್ವವೇ ನಿಬ್ಬೆರಗು!

ಏನಿದು ಯುಎಸ್‌ಎಐಡಿ?
ಯುಎಸ್‌ಎಐಡಿ ಅಮೆರಿಕ ಸರ್ಕಾರದ ಅಂತಾರಾಷ್ಟ್ರೀಯ ಮಾನವೀಯ ಮತ್ತು ಅಭಿವೃದ್ಧಿ ಅಂಗವಾಗಿದೆ. ಇದು ಸ್ವಾಯತ್ತ ಸಂಸ್ಥೆಯಾಗಿದೆ. ಕಾಂಗ್ರೆಷನಲ್ ರಿಸರ್ಚ್ ಸರ್ವೀಸ್‌ನ ವರದಿಯ ಪ್ರಕಾರ ಬಡತನ, ರೋಗ ಮತ್ತು ಇತರ ಬಿಕ್ಕಟ್ಟುಗಳನ್ನು ಎದುರಿಸುವ ದೇಶಗಳಿಗೆ ಸಹಾಯ ಮಾಡುವುದು ಇದರ ಉದ್ದೇಶವಾಗಿದೆ. ಈ ಸಂಸ್ಥೆಯಡಿ ಪ್ರಪಂಚದಾದ್ಯಂತ ಸುಮಾರು 10,000 ಜನರ ಕಾರ್ಯಪಡೆ ಕೆಲಸ ಮಾಡುತ್ತದೆ. ಹತ್ತಾರು ಶತಕೋಟಿ ಡಾಲರ್‌ಗಳ ವಾರ್ಷಿಕ ಬಜೆಟ್ ಅನ್ನು ಇದು ಜಗತ್ತಿನ ವಿವಿಧ ದೇಶಗಳಿಗೆ ಮೀಸಲಿಡುತ್ತದೆ.

ಸ್ಥಾಪನೆ ಯಾಕೆ?
1961 ರಲ್ಲಿ ಆಗಿನ ಅಮೆರಿಕ ಅಧ್ಯಕ್ಷ ಜಾನ್ ಎಫ್. ಕೆನಡಿ ಅವರು ಸ್ವತಂತ್ರ ಏಜೆನ್ಸಿಯಾಗಿ ಯುಎಸ್‌ಎಐಡಿಯನ್ನು ಸ್ಥಾಪಿಸಿದರು. ಶೀತಲ ಸಮರದ ಸಮಯದಲ್ಲಿ ಸೋವಿಯತ್ ಒಕ್ಕೂಟದ ಪ್ರಭಾವವನ್ನು ಎದುರಿಸುವುದು ಇದರ ಮುಖ್ಯ ಉದ್ದೇಶವಾಗಿತ್ತು. ವಿವಿಧ ವಿದೇಶಿ ನೆರವು ಕಾರ್ಯಕ್ರಮಗಳ ಮೂಲಕ ಜಗತ್ತಿನ ಬೇರೆ ಬೇರೆ ರಾಷ್ಟ್ರಗಳು ತನ್ನ ಮಾತು ಕೇಳುವಂತೆ ಮಾಡುವುದು ಅಮೆರಿಕದ ಪ್ರಮುಖ ಧ್ಯೇಯವಾಗಿತ್ತು. ಅಮೆರಿಕನ್ ಭದ್ರತೆಯು ಸ್ಥಿರತೆ ಮತ್ತು ಇತರ ರಾಷ್ಟ್ರಗಳಲ್ಲಿನ ಆರ್ಥಿಕ ಪ್ರಗತಿಗೆ ಪೂರಕವಾಗಿದೆ ಎಂದು ಪ್ರತಿಪಾದಿಸಲಾಗಿತ್ತು. ಮಹಿಳೆಯರ ಆರೋಗ್ಯದಿಂದ ಹಿಡಿದು ಶುದ್ಧ ಕುಡಿಯುವ ನೀರಿನವರೆಗೆ ಎಲ್ಲಾ ಸಮಸ್ಯೆಗಳ ಪರಿಹಾರದಲ್ಲೂ ಯುಎಸ್‌ಎಐಡಿ ಪ್ರಮುಖ ಪಾತ್ರ ನಿರ್ವಹಿಸುತ್ತದೆ.

ಯಾವ್ಯಾವ ದೇಶಗಳಿಗೆ ಅತಿ ಹೆಚ್ಚು ನೆರವು?
2023 ರ ಆರ್ಥಿಕ ವರ್ಷದಲ್ಲಿ, ಯುಎಸ್‌ಎಐಡಿ 40 ಶತಕೋಟಿಗಿಂತ ಹೆಚ್ಚಿನ ಡಾಲರ್ ನೆರವನ್ನು ನೀಡಿತ್ತು. ಇದರ ಬಜೆಟ್‌ನ ಲೆಕ್ಕಾಚಾರಗಳು ನಿಖರವಾಗಿರುವುದಿಲ್ಲ. ದಿ ವಾಷಿಂಗ್ಟನ್ ಪೋಸ್ಟ್ ಪ್ರಕಾರ, ನಲವತ್ತು ಶತಕೋಟಿ ಡಾಲರ್‌ಗಳು ಫೆಡರಲ್ ಬಜೆಟ್‌ನ 1% ಕ್ಕಿಂತ ಕಡಿಮೆಯಿರುತ್ತದೆ. ಯುಎಸ್‌ಎಐಡಿ 2023 ರ ಆರ್ಥಿಕ ವರ್ಷದಲ್ಲಿ ಸುಮಾರು 130 ದೇಶಗಳಿಗೆ ಸಹಾಯವನ್ನು ಒದಗಿಸಿದೆ. ಈ ದೇಶಗಳ ಪೈಕಿ ಉಕ್ರೇನ್, ಇಥಿಯೋಪಿಯಾ, ಜೊರ್ಡಾನ್, ಕಾಂಗೊ, ಸೊಮಾಲಿಯಾ, ಯೆಮನ್, ಅಫ್ಘಾನಿಸ್ತಾನ, ನೈಜೀರಿಯಾ, ಸೌತ್ ಸುಡಾನ್, ಸಿರಿಯಾ ಸೇರಿದಂತೆ ಅನೇಕ ರಾಷ್ಟçಗಳು ಅತಿ ಹೆಚ್ಚು ನೆರವು ಪಡೆದುಕೊಂಡಿವೆ. ಇದನ್ನೂ ಓದಿ: ಫ್ರಾನ್ಸ್‌ಗೆ ಪ್ರಯಾಣ ಬೆಳೆಸಿದ ಮೋದಿ – ಅಮೆರಿಕ ಭೇಟಿ ಬಗ್ಗೆ ಹೇಳಿದ್ದೇನು?

ಭಾರತದಲ್ಲೂ ಯುಎಸ್‌ಎಐಡಿ ನಿಧಿ?
ಯುಎಸ್‌ಎಐಡಿ ಭಾರತದಲ್ಲಿ 70 ವರ್ಷಗಳಿಂದ ಕಾರ್ಯನಿರ್ವಹಿಸುತ್ತಿದೆ. 2023-24 ರ ಆರ್ಥಿಕ ವರ್ಷದಲ್ಲಿ, ಇದರಿಂದ ಸರ್ಕಾರ ಮತ್ತು ನಾಗರಿಕ ಸಮಾಜಕ್ಕಾಗಿ 6.8 ಮಿಲಿಯನ್ ಡಾಲರ್ ನೆರವು ಸಿಕ್ಕಿತ್ತು. ಆರೋಗ್ಯಕ್ಕಾಗಿ ಸುಮಾರು 55 ಮಿಲಿಯನ್ ಡಾಲರ್, ಯುಎಸ್ ಸರ್ಕಾರದ ಫಾರಿನ್ ಅಸಿಸ್ಟೆನ್ಸ್ ವೆಬ್‌ಸೈಟ್‌ನ ಪ್ರಕಾರ ಪರಿಸರಕ್ಕೆ 18 ಮಿಲಿಯನ್ ಡಾಲರ್ ಮತ್ತು ಸಾಮಾಜಿಕ ಮೂಲಸೌಕರ್ಯಕ್ಕಾಗಿ 7.8 ಮಿಲಿಯನ್ ಡಾಲರ್ ನೆರವು ದೊರೆತಿದೆ. ಪ್ರಸಕ್ತ ಹಣಕಾಸು ವರ್ಷದಲ್ಲಿ, ಇದರ ಮೂಲಕ ಭಾರತವು 140 ದಶಲಕ್ಷ ಡಾಲರ್ ಪಡೆಯಬೇಕಿದ್ದರೆ, ದೇಶದ ಒಟ್ಟಾರೆ ಬಜೆಟ್ 600 ಶತಕೋಟಿಗಿಂತ ಹೆಚ್ಚಿರಬೇಕು. ಆದರೀಗ, ಯುಎಸ್‌ಎಐಡಿ ಭಾರತದಲ್ಲಿ ಕೆಲಸ ಮಾಡುತ್ತಿರುವ ತನ್ನ ಪಾಲುದಾರರಿಗೆ ಯೋಜನೆಗಳನ್ನು ನಿಲ್ಲಿಸುವಂತೆ ನಿರ್ದೇಶಿಸಿದೆ.

ದೇಶದಲ್ಲಿ ಯುಎಸ್‌ಎಐಡಿ 70 ವರ್ಷಗಳ ಪಯಣ ಹೇಗಿತ್ತು?
ಆರೋಗ್ಯ: ತಾಯಿ ಮತ್ತು ಮಕ್ಕಳ ಮರಣ, ಕ್ಷಯ (ಟಿಬಿ), ಹೆಚ್‌ಐವಿ ಮತ್ತು ಕೋವಿಡ್-19 ಸಾಂಕ್ರಾಮಿಕ ಸೇರಿದಂತೆ ವಿವಿಧ ಆರೋಗ್ಯ ಸವಾಲುಗಳನ್ನು ಎದುರಿಸಲು ಭಾರತೀಯ ಸರ್ಕಾರದೊಂದಿಗೆ ಯುಎಸ್‌ಎಐಡಿ ಕೆಲಸ ಮಾಡುತ್ತದೆ. 1990 ರಿಂದ ಭಾರತದಲ್ಲಿ 2 ದಶಲಕ್ಷಕ್ಕೂ ಹೆಚ್ಚು ಮಕ್ಕಳ ಜೀವ ಉಳಿಸಲು ಇದು ಸಹಾಯ ಮಾಡಿದೆ. ಯುಎಸ್‌ಎಐಡಿ ಬೆಂಬಲದ ಮೂಲಕ 25,000 ನ್ಯುಮೋನಿಯಾ ಸಾವುಗಳು ಮತ್ತು 14,000 ಅತಿಸಾರ ಸಾವುಗಳನ್ನು ತಡೆಗಟ್ಟಲಾಗಿದೆ. ಟಿಬಿಯನ್ನು ಪತ್ತೆಹಚ್ಚಲು, ಗುಣಪಡಿಸಲು ಮತ್ತು ತಡೆಗಟ್ಟಲು ಭಾರತ ಸರ್ಕಾರಕ್ಕೆ ಅಗತ್ಯ ಬೆಂಬಲ ನೀಡಿದೆ. 1995 ರಿಂದ ಭಾರತ ಸರ್ಕಾರ ಮತ್ತು ನಾಗರಿಕ ಸಮಾಜದ ಸಹಭಾಗಿತ್ವದಲ್ಲಿ ಎಚ್‌ಐವಿ ಸೋಂಕು ತಡೆಗಟ್ಟುವಿಕೆ ಮತ್ತು ಸೋಂಕು ಪೀಡಿತರ ಆರೋಗ್ಯ ಸೇವೆಗೆ ಅಗತ್ಯೆ ನೆರವು ನೀಡಿದೆ. ಪರಿಣಾಮವಾಗಿ 2007 ರಿಂದ ಹೊಸ ಏಡ್ಸ್ ಸೋಂಕಿತರ ಸಂಖ್ಯೆಯು ಶೇಕಡಾ 32 ರಷ್ಟು ಕಡಿಮೆಯಾಗಿದೆ.

ಕೋವಿಡ್-19 ಸಾಂಕ್ರಾಮಿಕ ಸಮಯದಲ್ಲಿ ಸುಮಾರು 13.1 ಮಿಲಿಯನ್ ಡಾಲರ್ ಹಣವನ್ನು ಸಮುದಾಯಗಳಿಗೆ ಸಾರ್ವಜನಿಕ ಆರೋಗ್ಯ ಕಾಳಜಿಗೆ ಅರಿವು ಮೂಡಿಸಲು, ಪರೀಕ್ಷೆ ಮತ್ತು ಸೋಂಕಿತರ ಬಗ್ಗೆ ನಿಗಾವಹಿಸಲು, ಸಮುದಾಯ ಆರೋಗ್ಯ ಅಧಿಕಾರಿಗಳಿಗೆ ತರಬೇತಿ ನೀಡಲು ನೀಡಿತ್ತು. ಯುಎಸ್‌ಎಐಡಿ ಭಾರತಕ್ಕೆ 200 ಹೊಚ್ಚಹೊಸ, ಅತ್ಯಾಧುನಿಕ ವೆಂಟಿಲೇಟರ್‌ಗಳನ್ನು ಕೊಡುಗೆಯಾಗಿ ನೀಡಿದೆ. ಇದನ್ನೂ ಓದಿ: USAID| 294 ಮಂದಿ ಬಿಟ್ಟು 13,500ಕ್ಕೂ ಹೆಚ್ಚು ಉದ್ಯೋಗಿಗಳಿಗೆ ಗೇಟ್‌ಪಾಸ್‌ ನೀಡಿದ ಟ್ರಂಪ್‌!

ಶಿಕ್ಷಣ: ಯುಎಸ್‌ಎಐಡಿ ಮತ್ತು ಅದರ ಪಾಲುದಾರರು ಒಂಬತ್ತು ಭಾಷೆಗಳಲ್ಲಿ ಓದುವ ಕೌಶಲ್ಯವನ್ನು ಸುಧಾರಿಸಲು ಭಾರತದ 16 ರಾಜ್ಯಗಳಲ್ಲಿ ಕೆಲಸ ಮಾಡುತ್ತಿದ್ದಾರೆ. ಭಾರತದ ಸಾಕ್ಷರತಾ ಅಭಿಯಾನಕ್ಕೆ ಬೆಂಬಲ ನೀಡಿದೆ. ಪಧೇ ಭಾರತ್ ಬಾಧೆ ಭಾರತ್ (ಭಾರತವನ್ನು ತಿಳಿಯಿರಿ, ಪ್ರಗತಿ ಭಾರತ) ಅಭಿಯಾನದ ಮೂಲಕ ಎರಡು ದಶಲಕ್ಷಕ್ಕೂ ಹೆಚ್ಚು ವಿದ್ಯಾರ್ಥಿಗಳನ್ನು ತಲುಪಿದೆ. ಯುಎಸ್‌ಎಐಡಿ-ಬೆಂಬಲಿತ ಕಾರ್ಯಕ್ರಮಗಳು ಸುಧಾರಿತ ಬೋಧನಾ ಕೌಶಲ್ಯಗಳಲ್ಲಿ 61,000 ಶಿಕ್ಷಕರಿಗೆ ತರಬೇತಿ ನೀಡಿವೆ.

ಸ್ವಚ್ಛಭಾರತ ಅಭಿಯಾನ, ಆಹಾರ ಭದ್ರತೆ: 2014 ರಲ್ಲಿ ಪ್ರಾರಂಭಿಸಲಾದ ಭಾರತ ಸರ್ಕಾರದ ಸ್ವಚ್ಛ ಭಾರತ ಅಭಿಯಾನವನ್ನು (ಸ್ವಚ್ಛ ಭಾರತ ಮಿಷನ್) ಬೆಂಬಲಿಸಿದೆ. 3 ಲಕ್ಷಕ್ಕೂ ಹೆಚ್ಚು ಜನರಿಗೆ ಮನೆ ಶೌಚಾಲಯ ನಿರ್ಮಾಣಕ್ಕೆ ಸಹಾಯ ಮಾಡಿದೆ. 25,000 ಸಮುದಾಯಗಳು ಬಯಲು ಮಲವಿಸರ್ಜನೆಯಿಂದ ಮುಕ್ತವಾಗಿದೆ (ಒಡಿಎಫ್). ಜೊತೆಗೆ, ಕೃಷಿಯಲ್ಲಿ ಸುಧಾರಿತ ತಂತ್ರಜ್ಞಾನ ಬಳಸಿಕೊಂಡು 1.32 ಲಕ್ಷಕ್ಕೂ ಹೆಚ್ಚು ರೈತರು ತಮ್ಮ ಇಳುವರಿ ಮತ್ತು ಆದಾಯವನ್ನು ಹೆಚ್ಚಿಸಿಕೊಳ್ಳಲು ಸಹಕಾರ ನೀಡಿದೆ. ಸ್ವಯಂಚಾಲಿತ ಹವಾಮಾನ ಕೇಂದ್ರಗಳ ಜಾಲವನ್ನು ವಿಸ್ತರಿಸಲು ಭಾರತದ ಅತಿದೊಡ್ಡ ಹವಾಮಾನ ಸೇವೆಗಳ ಕಂಪನಿಯೊಂದಿಗೆ ಯುಎಸ್‌ಎಐಡಿ ಸಹಕರಿಸಿದೆ. ಸುಮಾರು 70,000 ರೈತರಿಗೆ ಎಸ್‌ಎಂಎಸ್ ಮೂಲಕ ವಿಶ್ವಾಸಾರ್ಹ, ಸ್ಥಳೀಯ ಹವಾಮಾನ ದತ್ತಾಂಶ ಸಿಗುವಂತೆ ಮಾಡಿದೆ. ಅಪಾಯ ತಗ್ಗಿಸುವ ಸಾಧನಗಳು ಮತ್ತು ಬೆಳೆ ವಿಮೆ ಸೇವೆಗಳನ್ನು ಸಹ ನೀಡಿದೆ.

ಜಗತ್ತಿಗೆ ಯುಎಸ್‌ಎಐಡಿ ಕೊಡುಗೆ ಏನು?
2023ರ ಆರ್ಥಿಕ ವರ್ಷದಲ್ಲಿ 40 ಶತಕೋಟಿ ಡಾಲರ್‌ಗಿಂತ ಹೆಚ್ಚಿನ ಹಣವನ್ನು ಜಾಗತಿಕ ರಾಷ್ಟçಗಳಿಗೆ ಯುಎಸ್‌ಎಐಡಿ ನೀಡಿದೆ. ನಿಧಿಯು 130 ದೇಶಗಳ ನೆರವಿಗೆ ಸಹಕಾರಿಯಾಗಿದೆ. 1945 ರಲ್ಲಿ ವಿಶ್ವ ಯುದ್ಧ 2 ಕೊನೆಗೊಂಡ ನಂತರ ಅಂತರರಾಷ್ಟ್ರೀಯ ಅಭಿವೃದ್ಧಿ ನೆರವು ಪ್ರಾರಂಭವಾಯಿತು. 1947 ರಿಂದ 1949 ರವರೆಗೆ ರಾಜ್ಯ ಕಾರ್ಯದರ್ಶಿ ಜಾರ್ಜ್ ಸಿ ಮಾರ್ಷಲ್ ಯುದ್ಧದ ನಂತರ ಯುರೋಪ್‌ಗೆ ಗಮನಾರ್ಹ ಆರ್ಥಿಕ ಮತ್ತು ತಾಂತ್ರಿಕ ನೆರವು ನೀಡಿದರು. ಮಾರ್ಷಲ್ ಯೋಜನೆ ಎಂದು ಕರೆಯಲ್ಪಡುವ ಇದು ಯುರೋಪ್ ತನ್ನ ಮೂಲಸೌಕರ್ಯವನ್ನು ಪುನರ್ನಿರ್ಮಿಸಲು, ಅದರ ಆರ್ಥಿಕತೆಯನ್ನು ಬಲಪಡಿಸಲು ಮತ್ತು ಪ್ರಾದೇಶಿಕ ಸ್ಥಿರತೆಗೆ ಸಹಾಯ ಮಾಡಿತು. ಇದನ್ನೂ ಓದಿ: ಮಹಿಳಾ ಕ್ರೀಡೆಗಳಲ್ಲಿ ತೃತೀಯ ಲಿಂಗಿಗಳಿಗೆ ನಿಷೇಧ – ಆದೇಶಕ್ಕೆ ಟ್ರಂಪ್‌ ಸಹಿ

ಮಾರ್ಷಲ್ ಯೋಜನೆಯ ಯಶಸ್ಸು ಅಧ್ಯಕ್ಷ ಹ್ಯಾರಿ ಎಸ್ ಟ್ರೂಮನ್ ಅವರನ್ನು ಅಂತರರಾಷ್ಟ್ರೀಯ ಅಭಿವೃದ್ಧಿ ಸಹಾಯ ಕಾರ್ಯಕ್ರಮ ಜಾರಿಗೆ ಪ್ರೇರೇಪಿಸಿತು. 1961 ರಲ್ಲಿ ಅಧ್ಯಕ್ಷ ಜಾನ್ ಎಫ್. ಕೆನಡಿ ವಿದೇಶಿ ಸಹಾಯ ಕಾಯ್ದೆಗೆ ಸಹಿ ಹಾಕಿದರು. ಕಾರ್ಯನಿರ್ವಾಹಕ ಆದೇಶದ ಮೂಲಕ ಯುಎಸ್‌ಎಐಡಿ ರಚನೆಗೆ ಕಾರಣಕರ್ತರಾದರು. ಅಲ್ಲಿಂದ ಇಲ್ಲಿಯವರೆಗೆ ಯುಎಸ್‌ಎಐಡಿ ಜಗತ್ತಿನ ಅನೇಕ ರಾಷ್ಟ್ರಗಳಿಗೆ ವಿವಿಧ ಯೋಜನೆಗಳಿಗಾಗಿ ಹಣಕಾಸಿನ ನೆರವು ನೀಡುತ್ತಾ ಬಂದಿದೆ. ಆದರೀಗ, ಟ್ರಂಪ್ ಅವರು 47ನೇ ಅಧ್ಯಕ್ಷರಾಗಿ ಅಧಿಕಾರ ವಹಿಸಿಕೊಂಡ ಬಳಿಕ, ಯುಎಸ್‌ಎಐಡಿ ಮತ್ತು ಅದರ ಕಾರ್ಯಾಚರಣೆಗಳನ್ನು ಪರಿಶೀಲನೆಗೆ ಒಳಪಡಿಸಿದ್ದಾರೆ.

ಯುಎಸ್‌ಎಐಡಿಗೆ ಟ್ರಂಪ್, ಮಸ್ಕ್ ವಿರೋಧ ಯಾಕೆ?
ಅಮೆರಿಕದ ಉದ್ಯಮಿ ಎಲಾನ್ ಮಸ್ಕ್ ಅವರು ಯುಎಸ್‌ಎಐಡಿ ಏಜೆನ್ಸಿ ವಿರುದ್ಧ ಭ್ರಷ್ಟಾಚಾರದ ಆರೋಪ ಮಾಡಿದ್ದಾರೆ. ಇದಕ್ಕೆ ಪೂರಕವೆಂಬಂತೆ ಕೆಲವು ಮಾಹಿತಿಗಳನ್ನು ಎಕ್ಸ್‌ನಲ್ಲಿ ಹಂಚಿಕೊಂಡಿದ್ದಾರೆ. ‘ಯುಎಸ್‌ಎಐಡಿ, ಡಾಲರ್ ಹಣವನ್ನು ಬಳಸಿಕೊಂಡು ಕೋವಿಡ್-19 ಸೇರಿದಂತೆ ಲಕ್ಷಾಂತರ ಜನರನ್ನು ಬಲಿ ಪಡೆದ ಜೈವಿಕ ಶಸ್ತ್ರಾಸ್ತ್ರ ಸಂಶೋಧನೆಗೆ ಧನಸಹಾಯ ನೀಡಿರುವುದು ನಿಮಗೆ ತಿಳಿದಿದೆಯೇ?’ ಎಂದು ಮಸ್ಕ್ ಪ್ರಶ್ನಿಸಿದ್ದಾರೆ. 2023ರ ನ್ಯೂಯಾರ್ಕ್ ಪೋಸ್ಟ್ ಲೇಖನವನ್ನು ಉಲ್ಲೇಖಿಸಿ ಎಕ್ಸ್‌ನಲ್ಲಿ ಪೋಸ್ಟ್ ಹಾಕಿದ್ದಾರೆ. ‘ಈ ಏಜೆನ್ಸಿಯು ಎಡಪಂಥೀಯ ರಾಜಕೀಯ ಆ್ಯಪ್.. ಇದರಿಂದ ಹಣ ದುಂದು ವೆಚ್ಚ ಆಗ್ತಿದೆ’ ಎಂದು ಮಸ್ಕ್ ಅಭಿಪ್ರಾಯಪಟ್ಟಿದ್ದಾರೆ. ಯುಎಸ್‌ಎಐಡಿ ಕುರಿತು ಟ್ರಂಪ್ ಅವರೊಂದಿಗೆ ಚರ್ಚೆ ನಡೆಸಿದ್ದೇನೆ. ಅದನ್ನು ಸ್ಥಗಿತಗೊಳಿಸಲು ಕ್ರಮಕೈಗೊಳ್ಳಲಾಗಿದೆ ಎಂದು ಮಸ್ಕ್ ಹೇಳಿದ್ದರು. ಇದನ್ನೂ ಓದಿ: ನೆತನ್ಯಾಹು ಭೇಟಿ ಬೆನ್ನಲ್ಲೇ ಗಾಜಾದ ಮೇಲೆ ಕಣ್ಣಿಟ್ಟ ಅಮೆರಿಕ – ಟ್ರಂಪ್‌ ಕೊಟ್ಟ ಆಫರ್‌ ಏನು?